Toni Cade Bambara
Store norske leksikon,Språk og litteratur,Litteratur i verden,Nord- og Mellom-Amerikas litteratur,USAs litteratur,USAs litteratur 1950-2000
Toni Cade Bambara var en amerikansk forfatter, aktivist og filmskaper. Hun vokste opp i Harlem i New York og ble tidlig politisk aktiv.
Forfatterskap Bambara redigerte først en samling av afrikansk-amerikanske noveller og dikt, The Black Woman (1970), som ble fulgt av Tales and Stories for Black Folks (1971). Hennes første litterære verk var novellesamlingen Gorilla, My Love (1972), og fem år senere kom The Seabirds Are Still Alive (1977). Begge kjennetegnes ved kvinnelige jeg-fortellere som beretter om sine liv i det svarte Amerika, der hovedpersonene alltid er «underveis» i et stadig skiftende kulturelt og politisk landskap. Bambara skrev også en roman, The Salt Eaters (1980). De siste 15 årene av sitt liv arbeidet hun med dokumentarfilm for fjernsyn, og her kan særlig nevnes The Bombing of Osage Avenue, om Philadelphia-politiets brutale angrep på MOVE-bevegelsen. Boken Deep Sightings and Rescue Missions: Fiction, Essays, and Conversations kom ut posthumt i 1996. Også romanen Those Bones Are Not My Child (1999), som Bambara arbeidet med i 12 år og som ble redigert av Toni Morrison, ble utgitt posthumt. Den er basert på faktiske hendelser i Atlanta mellom 1979 og 1981, da flere enn 40 svarte barn ble kidnappet og myrdet, og stiller spørsmålstegn ved etterforskningen og ved samfunnets reaksjoner på de grusomme hendelsene. På norsk foreligger novellen Potpourri i Det kalles kjærlighet: noveller av kvinner fra andre land (1982), en antologi utgitt av Toril Hanssen. Les mer i Store norske leksikon USAs litteratur USAs historie USAs historie 1945-2001 Eksterne lenker Toni Cade Bambara Biography/Criticism, Selected Bibliography (University of Minnesota: Voices from the Gaps, pdf, 2009)  Buttler-Evans, Elliott (1989): Race, gender, and desire : narrative strategies in the fiction of Toni Cade Bambara, Toni Morrison, and Alice Walker (Internet Archive) Bambaras bøker i Open Library Det kalles kjærlighet i Nasjonalbiblioteket Litteratur Cooper, Brittney C. (2017): Beyond Respectability: The Intellectual Thought of Race Women. University of Illinois Press. ISBN 978-0252082481 Holmes, Linda Janet (2014): A Joyous Revolt: Toni Cade Bambara, Writer and Activist. Praeger. ISBN 978-0275987114 Lewis, Thabiti (redaktør, 2017): Conversations with Toni Cade Bambara. University Press of Mississippi. ISBN 978-1496813077